b"\n_START_ARTICLE_\nEscut dels Pallaresos\n_START_SECTION_\nDisseny\n_START_PARAGRAPH_\nLa composici\xc3\xb3 est\xc3\xa0 formada per un escut caironat (escut quadrat recolzat sobre una de les arestes), que \xc3\xa9s la forma adoptada a Catalunya per al disseny oficial dels escuts c\xc3\xadvics. El camper \xc3\xa9s de color verd (sinople), sobre el qual hi ha tres palles disposades horitzontalment (en faixa) de color groc (or), acompanyades a la part inferior (peu) d'una tau o creu de Santa Tecla negra (sable). S'acompanya, a la part superior, d'un timbre amb forma de corona mural. Les corones murals s\xc3\xb3n el timbre gen\xc3\xa8ric escollit per la Generalitat per timbrar els escuts c\xc3\xadvics. En aquest cas \xc3\xa9s una corona de poble, formada per quatre torres i quatre portes, de les quals se'n veuen tres.\n_START_SECTION_\nHist\xc3\xb2ria\n_START_PARAGRAPH_\nVa ser aprovat el 13 d'octubre de 1988 i publicat en el DOGC el 9 de novembre del mateix any. El nom del poble al\xc2\xb7ludeix al comtat de Pallars, ja que tradicionalment es pensa que els seus habitants originaris procedien d'aquesta zona pirinenca. L'escut dels Pallaresos presenta un element agafat de les armes parlants del comtat, tres palles d'or. La creu de tau, o creu de santa Tecla, \xc3\xa9s l'atribut de la patrona de Tarragona, ja que el poble va pert\xc3\xa0nyer al territori for\xc3\xa0 de la ciutat, ja que era considerat un raval de Tarragona i l'esgl\xc3\xa9sia parroquial de Sant Salvador pertanyia a la Catedral de Tarragona. El s\xc3\xadmbol de la tau apareix en el segells del municipi d'entre 1805 i 1825. Altres municipis del Camp de Tarragona, com l'Albiol, Ali\xc3\xb3, la Selva del Camp o les Borges del Camp, tamb\xc3\xa9 usen la tau en els seus escuts.\n_START_SECTION_\nBandera\n_START_PARAGRAPH_\nBandera apa\xc3\xafsada de proporcions dos d'alt per tres de llarg, verda, amb tres palles grogues disposades en banda amb la creu de santa Tecla negra a l'angle inferior del vol. Va ser publicat en el DOGC el 10 de juliol de 1991."